Yulduz Oripova otasi Abdulla Oripov nega Qashqadaryoga emas, Toshkentga dafn etilganiga izoh berdi

“Qalampir.uz” nashri O‘zbekiston xalq shoiri, O‘zbekiston Qahramoni, O‘zbekiston davlat madhiyasi muallifi “Abdulla Oripov asli Qashqadaryodan. Uning Qashqadaryoga emas, Toshkentdagi ‘Chig‘atoy’ qabristoniga dafn etilishi sababi nima?” kabi savollarga javob topish maqsadida shoirning qizi Yulduz Oripova bilan bog‘landi.

“Barcha-barchaga bildirgan ta’ziyalari, qilgan duolari uchun tashakkur. Men shunday insonning farzandi ekanimdan juda baxtiyorman. Ha, ayni vaqtda qalbimizdagi og‘riq, bo‘shliqning cheki yo‘q, ammo otam haqlaridagi barcha savollaringizga javob bera olaman”, — dedi Yulduz Oripova.
“Otamni davolanishga jo‘natar ekanmiz, ularning hayotdan ko‘z yumishlari xayolimizga ham kelmagandi. Hammasi kutilmaganda sodir bo‘ldi... Padari buzrukvorimiz vafot etganlaridan so‘ng, ularni qayerga dafn etish borasida kattalar, amakilarim, oilamiz, biz farzandlari, qavmu-qarindosh, juda ko‘p o‘yladik. Maslahatlashgan holda ularni Toshkentdagi ‘Chig‘atoy’ qabristoniga, ustozlari G‘afur G‘ulom, safdoshlari Jumaniyoz Jabborov, Erkin Vohidovlarning yoniga dafn etishga qaror qildik”, — deydi shoirning qizi.
“To‘g‘ri, ular bizning otamiz, ammo faqatgina o‘zimizni o‘ylab, ularni Qashqadaryoga dafn eta olmasdik. Otamizni ijod ahli, xalq juda xurmat qiladi. Ziyoratga boruvchilarni qiynab qo‘ymaslik uchun ham shunday qarorga keldik. Hamma ham istalgan mahal Qashqadaryoga bora olmaydi. Olis yo‘l, topish ham mushkul bo‘ladi. Bundan tashqari, biz oilamiz bilan Toshkentda yashaymiz. Otamizning yonimizda, yaqinimizda bo‘lishlarini istadik”, — deydi Yulduz Oripova.
O‘zbekiston xalq shoiri Abdulla Oripov sentabr oyida davolanish uchun AQShga jo‘nab ketgani haqida xabar berilgan edi. 5-noyabr kuni Abdulla Oripov davomli xastalikdan so‘ng AQShning Texas shtatida vafot etgani ma’lum bo‘ldi. Shoir 10-noyabr kuni Toshkentdagi “Chig‘atoy” qabristoniga dafn etildi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.